Polisieman wat tiener glo skiet, uit op borg | Maroela Media
Die seun se besering. (Foto: Verskaf)
Die polisiebeampte wat na bewering verlede week op 'n tienerseun buite 'n kafee geskiet het, is op borgtog van R2 000 vrygelaat.
Die verdagte het Woensdag in die Pretoria-Noord-landdroshof verskyn op aanklag van poging tot moord waartydens hy borgtog toegestaan is op die streng voorwaardes dat hy nie die slagoffer of getuies in die saak mag kontak nie.
Moses Dlamini, woordvoerder van Opod, het dié inligting aan Maroela Media bevestig.
Lorraine Botha, die seun se ma, het gister die polisiebeampte se eerste hofverskyning bygewoon. "Ek is baie kwaad. Jy weet sy pa is ook [destyds] doodgeskiet. Noudat my seun ook geskiet is, is dit baie traumaties."
Maroela Media het vroeër berig Botha se 17-jarige seun was Vrydag omstreeks 18:15 van 'n vriend se huis af op pad huis toe, toe hy 'n groep vriende buite die kafee op die hoek van Burgerstraat en Britsweg in Pretoria-Noord raakgeloop het.
"Hy het by die vriende gaan sit en omtrent so 'n halfuur gesels toe 'n man in 'n wit Polo verbyry. Toe skree die man iets vir die kinders, maar in 'n ander taal. My seun het nie verstaan wat hy geskree het nie," vertel Botha.
Sy verduidelik dat die man toe by polisiewoonstelle oorkant die straat ingery het waarna hy vyf minute later weer sy verskyning gemaak en in 'n woordewisseling met die tieners betrokke geraak het.
"My seun het eenkant gesit. Een van die kinders het toe aan [die polisiebeampte] se motor geslaan. [My seun] het opgestaan om sy vriend van die motor weg te kry, toe die polisieman 'n vuurwapen op hom rig."
Volgens Botha het 'n ondersoekbeampte tydens die hofverrigtinge dié weergawe van gebeure deurgegee na aanleiding van die getuies in die saak se verklarings.
Die polisiebeampte het die seun gedurende die woordewisseling in sy skouer geskiet. Die seun moes in die loop van die naweek 'n operasie ondergaan om die koeël te verwyder.
"Onder die omstandighede gaan dit goed met hom. Hy het net baie pyn. Hy is op die oomblik by familie. Ons bly in die omgewing en hy stap dikwels verby daardie kafee. Ek wil nie hê hy moet verby die polisiewoonstelle loop waar die polisiebeampte bly nie. Ek wil hom net 'n bietjie van alles af wegkry," het Botha verduidelik.
"Ek het gedink die borgtog gaan bietjie hoër wees, maar ek weet dat dit nie die vonnis is nie."
Volgens Dlamini is die saak tot 13 Junie uitgestel. Botha sal dán ook in die hof wees, het sy bevestig.
In die nuus Pretoria-Noord
Inhuldiging van president 'gaan peperduur wees'
Jy mag nie eers 'n skelm van agter skiet nie. Wonder hoe bevoeg is hy en dit in die openbaar. Sluit hom toe.
Pieter v H
Hoe kan 'n polisieman 'n vuurwapen gebruik op 'n minderjarige wat wegloop van die polisieman af (selfs ná 'n argument). Die polisieman se veiligheid was geensinds bedreig nie!
Duidelik kan die polisieman nie konflik hanteer nie, en hoort hy dus nie in 'n uniform nie, nog minder behoort hy 'n wapen te dra. Indien dit 'n lid van die publiek was wat die skoot afgevuur het, is die lid van die publiek summier toegesluit en aangekla van moord (sonder die opsie van borg)…dis verregaande.
Wie is die prokureur vir die verdediging?!
Kan die ouers n siviele saak teen die polisieman maak?
Hier word n onskuldige kind geskiet. Wonder wat sou gebeur het as die polisieman wit was en die kind nie wit was nie! Maar nou gaan ons sien of die "regstelsel" ook vir gewone mense enigsins iets beteken.
Is die polisieman weer terug op diens? Was dit n swart kind en wit polisieman was hy in die tronk sonder borgtog.